**Уплыў мастацкай літаратуры**

**на развіццё культуры маўлення дзяцей**

Мастацкая літаратура мае вялікае ўздзеянне на разумовае, эстэтычнае развіццё дзіцяці, а таксама на развіццё яго гаворкі. З кнігі дзіця пазнае шмат новых слоў, вобразных выразаў. Творы мастацкай літаратуры адчыняюць дзіцяці свет гукаў і слоў, тлумачаць яму навакольнае жыццё, уводзяць у свет чалавечых пачуццяў і ўзаемаадносін. Літаратура развівае ў дзяцей мысленне і ўяўленне, узбагачае эмацыянальную сферу.

Вельмі важна, каб творы мастацкай літаратуры суправаджалі дзіця з першых гадоў яго жыцця.

Вершы, казкі, апавяданні, прыказкі, загадкі- усё гэта найважнейшыя крыніцы развіцця выразнасці дзіцячай гаворкі. У апавяданнях дзеці спазнаюць лаканізм і дакладнасць мовы, у вершах- яго музычнасць і рэчаіснасць, а у казках- трапнасць і выразнасць гаворкі.

Літаратура дапамагае дзецям выказаць сваё стаўленне да праслуханага, вучыць змястоўна, правільна і паслядоўна выказваць свае думкі.

Як правіла, знаёміць дзіця з мастацкай літаратурай пачынаюць з забаўлянак, песен, казак.

Дзяцей 2-4 гадоў лепш вучыць сувязнай мове з простых і добра знаёмых казак “Рэпка”, Калабок”, “Курачка Раба”, “Рукавічка”. Пасля прачытання казак абавязкова выклікайце дзіця на супольны пераказ. Сачыце за тым, каб пераказ дзіцяці быў як мага бліжэй да тэксту.

Для дзіцяці пяці гадоў разуменне і асэнсаванне прачытанага твора набывае асаблівае значэнне. Але яму самому яшчэ складана самастойна прасачыць лагічную паслядоўнасць сюжэту, запомніць і дакладна перадаць асобныя выразы. Таму паступова прывучайце дзіця да пашуковых пытанняў, якія дапамогуць яму разважаць.

Паважаныя бацькі! Чытайце дзецям кнігі рэгулярна, вучыце іх слухаць, пераказваць! Памятайце, што гэта аказвае вялікі ўплыў на ўсе бакі маўленчага развіцця дашкольніка, што немалаважна для яго далейшай паспяховай вучэбнай дзейнасці.

Настаўнік-дэфектолаг Козіч Н.Л.